CELEX: 32014R0071
Language: el
Date: 2014-01-27 00:00:00
Title: Κανονισμός (ΕΕ) αριθ. 71/2014 της Επιτροπής, της 27ης Ιανουαρίου 2014 , για την τροποποίηση του κανονισμού (ΕΕ) αριθ. 965/2012 για τον καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

28.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 23/27
            
         
      ΚΑΝΟΝΙΣΜΌΣ (ΕΕ) αριθ. 71/2014 ΤΗΣ ΕΠΙΤΡΟΠΉΣ
   
   της 27ης Ιανουαρίου 2014
   για την τροποποίηση του κανονισμού (ΕΕ) αριθ. 965/2012 για τον καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 8 παράγραφος 5 και το άρθρο 10 παράγραφος 5,
   Εκτιμώντας τα ακόλουθα:
   
               (1)
            
            
               Το άρθρο 5 του κανονισμού (ΕΚ) αριθ. 216/2008 που αφορά την αξιοπλοΐα επεκτάθηκε ώστε να συμπεριληφθούν τα στοιχεία της αξιολόγησης καταλληλότητας λειτουργίας στους εκτελεστικούς κανόνες για την πιστοποίηση τύπου.
            
         
               (2)
            
            
               Ο Ευρωπαϊκός Οργανισμός Ασφάλειας της Αεροπορίας («Οργανισμός») έκρινε ότι ήταν αναγκαίο να τροποποιηθεί ο κανονισμός (ΕΕ) αριθ. 748/2012 της Επιτροπής (2) ώστε να μπορεί ο Οργανισμός να εγκρίνει δεδομένα καταλληλότητας λειτουργίας στο πλαίσιο της διαδικασίας πιστοποίησης τύπου.
            
         
               (3)
            
            
               Τα δεδομένα καταλληλότητας λειτουργίας θα πρέπει να περιλαμβάνουν υποχρεωτικά στοιχεία για τον βασικό κατάλογο ελάχιστου εξοπλισμού («ΒΚΕΕ»), την εκπαίδευση του πληρώματος πτήσης και την εκπαίδευση του πληρώματος θαλάμου επιβατών, τα οποία θα αποτελούν τη βάση για την κατάρτιση του καταλόγου ελάχιστου εξοπλισμού («ΚΕΕ») και των κύκλων μαθημάτων από τους φορείς εκμετάλλευσης αεροσκαφών.
            
         
               (4)
            
            
               Οι απαιτήσεις που σχετίζονται με την κατάρτιση του ΚΕΕ, την εκπαίδευση του πληρώματος πτήσης και την εκπαίδευση του πληρώματος θαλάμου επιβατών αφορούν τα δεδομένα καταλληλότητας λειτουργίας· ωστόσο, όταν τα δεδομένα καταλληλότητας λειτουργίας δεν είναι διαθέσιμα, θα πρέπει να υπάρχει μια γενική διάταξη και να προβλέπονται μεταβατικά μέτρα.
            
         
               (5)
            
            
               Θα πρέπει να δοθεί επαρκής χρόνος στην αεροναυπηγική βιομηχανία και στις διοικήσεις των κρατών μελών ούτως ώστε να προσαρμοστούν στο νέο κανονιστικό πλαίσιο και να αναγνωρίσουν, υπό ορισμένες προϋποθέσεις, την εγκυρότητα των πιστοποιητικών που έχουν εκδοθεί πριν από την εφαρμογή του παρόντος κανονισμού.
            
         
               (6)
            
            
               Ο Οργανισμός κατάρτισε σχέδιο εκτελεστικών κανόνων σχετικά με την έννοια των δεδομένων καταλληλότητας λειτουργίας και το υπέβαλε υπό μορφή γνωμοδότησης (3) στην Επιτροπή, σύμφωνα με το άρθρο 19 παράγραφος 1 του κανονισμού (ΕΚ) αριθ. 216/2008.
            
         
               (7)
            
            
               Επομένως, ο κανονισμός (ΕΕ) αριθ. 965/2012 της Επιτροπής (4) θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 του κανονισμού (ΕΚ) αριθ. 216/2008,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 965/2012 τροποποιείται ως εξής:
   
               1)
            
            
               Το άρθρο 9 αντικαθίσταται από το ακόλουθο κείμενο:
               «Άρθρο 9
               Κατάλογοι ελάχιστου εξοπλισμού
               Οι κατάλογοι ελάχιστου εξοπλισμού (ΚΕΕ) που έχουν εγκριθεί από το κράτος του φορέα εκμετάλλευσης ή από το κράτος νηολόγησης πριν από την έναρξη ισχύος του παρόντος κανονισμού θεωρείται ότι έχουν εγκριθεί σύμφωνα με τον παρόντα κανονισμό και επιτρέπεται η συνέχιση της χρήσης τους από τον φορέα εκμετάλλευσης αεροσκαφών.
               Μετά την έναρξη ισχύος του παρόντος κανονισμού, κάθε τροποποίηση των ΚΕΕ που αναφέρεται στο πρώτο εδάφιο για τους οποίους καταρτίζεται βασικός κατάλογος ελάχιστου εξοπλισμού (“ΒΚΕΕ”) στο πλαίσιο των δεδομένων καταλληλότητας λειτουργίας σύμφωνα με τον κανονισμό (ΕΕ) αριθ. 748/2012 της Επιτροπής (5) πραγματοποιείται σύμφωνα με την παράγραφο ORO.MLR.105 της ενότητας 2 του παραρτήματος III του παρόντος κανονισμού το συντομότερο δυνατό και το αργότερο έως την 18η Δεκεμβρίου 2017 ή δύο έτη μετά την έγκριση των δεδομένων καταλληλότητας λειτουργίας, όποιο από τα ανωτέρω λαμβάνει χώρα σε μεταγενέστερο χρόνο.
               Κάθε τροποποίηση ΚΕΕ που αναφέρεται στο πρώτο εδάφιο, για τον οποίο δεν έχει καταρτιστεί ΒΚΕΕ στο πλαίσιο των δεδομένων καταλληλότητας λειτουργίας εξακολουθεί να πραγματοποιείται σύμφωνα με τον ΒΚΕΕ που έχει γίνει δεκτός από το κράτος του φορέα εκμετάλλευσης αεροσκαφών ή από το κράτος νηολόγησης, αναλόγως.
            
         
               2)
            
            
               Προστίθεται ένα νέο άρθρο 9α:
               «Άρθρο 9α
               Εκπαίδευση του πληρώματος πτήσης και του πληρώματος θαλάμου επιβατών
               Οι φορείς εκμετάλλευσης μεριμνούν ώστε τα μέλη του πληρώματος πτήσης και του πληρώματος θαλάμου επιβατών που ασκούν ήδη καθήκοντα και έχουν ολοκληρώσει εκπαίδευση σύμφωνα με τα τμήματα FC και CC του παραρτήματος III, η οποία δεν περιλάμβανε τα υποχρεωτικά στοιχεία που ορίζονται στα σχετικά δεδομένα καταλληλότητας λειτουργίας, να λάβουν εκπαίδευση που καλύπτει τα εν λόγω υποχρεωτικά στοιχεία το αργότερο έως την 18η Δεκεμβρίου 2017 ή δύο έτη μετά την έγκριση των δεδομένων καταλληλότητας λειτουργίας, όποιο από τα ανωτέρω λαμβάνει χώρα σε μεταγενέστερο χρόνο.».
            
         
               3)
            
            
               Το παράρτημα III (ΜΕΡΟΣ ORO) τροποποιείται σύμφωνα με το παράρτημα I του παρόντος κανονισμού.
            
         
               4)
            
            
               Το παράρτημα V (ΜΕΡΟΣ SPA) τροποποιείται σύμφωνα με το παράρτημα II του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιανουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 79 της 19.3.2008, σ. 1.
   
      (2)  ΕΕ L 224 της 21.8.2012, σ. 1.
   
      (3)  Γνώμη αριθ. 07/2011 του Ευρωπαϊκού Οργανισμού Ασφάλειας της Αεροπορίας, της 13ης Δεκεμβρίου 2011· διατίθεται στη διεύθυνση: http://easa.europa.eu/agency-measures/opinions.php
   
      (4)  ΕΕ L 296 της 25.10.2012, σ. 1.
   
      (5)  ΕΕ L 224 της 21.8.2012, σ. 1.»
   
      ΠΑΡΑΡΤΗΜΑ I
      Το παράρτημα III (ΜΕΡΟΣ ORO) του κανονισμού (ΕΕ) αριθ. 965/2012 τροποποιείται ως εξής:
      
                  1.
               
               
                  Στην παράγραφο ORO.GEN.160, το στοιχείο β) αντικαθίσταται από το ακόλουθο κείμενο:
                  
                              «β)
                           
                           
                              Με την επιφύλαξη του στοιχείου α), ο φορέας εκμετάλλευσης αναφέρει στην αρμόδια αρχή και στον φορέα που είναι αρμόδιος για τον σχεδιασμό του αεροσκάφους κάθε συμβάν, δυσλειτουργία, τεχνικό ελάττωμα, υπέρβαση τεχνικών περιορισμών ή γεγονός που αναδεικνύει ανακριβείς, ατελείς ή αμφισβητήσιμες πληροφορίες που περιλαμβάνουν τα δεδομένα καταλληλότητας λειτουργίας τα οποία ορίζονται σύμφωνα με τον κανονισμό (ΕΕ) αριθ. 748/2012 ή κάθε άλλη αντικανονική περίσταση που έθεσε ή μπορεί να θέσει σε κίνδυνο την ασφαλή λειτουργία του αεροσκάφους και δεν κατέληξε σε ατύχημα ή σοβαρό συμβάν.».
                           
                        
            
                  2.
               
               
                  Η παράγραφος ORO.MLR.105 τροποποιείται ως εξής:
                  
                              α)
                           
                           
                              το στοιχείο α) αντικαθίσταται από το ακόλουθο κείμενο:
                              
                                          «α)
                                       
                                       
                                          Σύμφωνα με την παράγραφο 8.α.3 του παραρτήματος IV του κανονισμού (ΕΚ) αριθ. 216/2008, καταρτίζεται κατάλογος ελάχιστου εξοπλισμού (“ΚΕΕ”), με βάση τον βασικό κατάλογο ελάχιστου εξοπλισμού (“ΒΚΕΕ”), όπως ορίζεται στο υποχρεωτικό μέρος των δεδομένων καταλληλότητας λειτουργίας που καθορίζονται σύμφωνα με τον κανονισμό (ΕΕ) αριθ. 748/2012.»·
                                       
                                    
                        
                              β)
                           
                           
                              στο στοιχείο ι), το σημείο 1 αντικαθίσταται από το παρακάτω κείμενο:
                              
                                          «1.
                                       
                                       
                                          τα εν λόγω όργανα, τα στοιχεία εξοπλισμού ή οι λειτουργίες βρίσκονται εντός του πεδίου εφαρμογής του ΒΚΕΕ, όπως ορίζεται στο στοιχείο α)·».
                                       
                                    
                        
            
                  3.
               
               
                  Στην παράγραφο ORO.FC.140, το στοιχείο α) αντικαθίσταται από το ακόλουθο κείμενο:
                  
                              «α)
                           
                           
                              Τα μέλη του πληρώματος πτήσης που ασκούν καθήκοντα σε περισσότερους του ενός τύπους ή παραλλαγές αεροσκάφους συμμορφώνονται προς τις απαιτήσεις του παρόντος τμήματος για κάθε τύπο ή παραλλαγή, εκτός εάν ορίζονται αναγνωρίσεις σχετικές με την εκπλήρωση των απαιτήσεων εκπαίδευσης, ελέγχου και πρόσφατης πείρας στο υποχρεωτικό μέρος των δεδομένων καταλληλότητας λειτουργίας που καθορίζονται σύμφωνα με τον κανονισμό (ΕΕ) αριθ. 748/2012 για τους σχετικούς τύπους ή παραλλαγές.».
                           
                        
            
                  4.
               
               
                  Στην παράγραφο ORO.FC.145, το στοιχείο β) αντικαθίσταται από το ακόλουθο κείμενο:
                  
                              «β)
                           
                           
                              Κατά την εκπόνηση των κύκλων μαθημάτων και των αναλυτικών προγραμμάτων εκπαίδευσης, ο φορέας εκμετάλλευσης λαμβάνει υπόψη τα σχετικά στοιχεία που περιλαμβάνονται στο υποχρεωτικό μέρος των δεδομένων καταλληλότητας λειτουργίας τα οποία ορίζονται σύμφωνα με τον κανονισμό (ΕΕ) αριθ. 748/2012.».
                           
                        
            
                  5.
               
               
                  Στην παράγραφο ORO.FC.220, το στοιχείο ε) αντικαθίσταται από το ακόλουθο κείμενο:
                  
                              «ε)
                           
                           
                              Στην περίπτωση αεροπλάνων, οι χειριστές στους οποίους έχει χορηγηθεί ικανότητα τύπου βάσει εκπαίδευσης μηδενικού χρόνου πτήσης (ZFTT):
                              
                                          1.
                                       
                                       
                                          αρχίζουν πτήσεις γραμμής υπό επιτήρηση το αργότερο εντός 21 ημερών από την ολοκλήρωση της δοκιμής επιδεξιότητας ή έπειτα από την παροχή κατάλληλης εκπαίδευσης από τον φορέα εκμετάλλευσης. Το περιεχόμενο της εν λόγω εκπαίδευσης περιγράφεται στο εγχειρίδιο πτητικής λειτουργίας·
                                       
                                    
                                          2.
                                       
                                       
                                          ολοκληρώνουν έξι απογειώσεις και προσγειώσεις σε προσομοιωτική συσκευή πτητικής εκπαίδευσης το αργότερο εντός 21 ημερών από την ολοκλήρωση της δοκιμής επιδεξιότητας υπό την επιτήρηση εκπαιδευτή ικανότητας τύπου για αεροπλάνα (“TRI(A)”) ο οποίος καταλαμβάνει την άλλη θέση χειριστή. Ο αριθμός των απογειώσεων και των προσγειώσεων επιτρέπεται να μειωθεί όταν στο υποχρεωτικό μέρος των δεδομένων επιχειρησιακής καταλληλότητας που καθορίζονται σύμφωνα με τον κανονισμό (ΕΕ) αριθ. 748/2012 ορίζονται αναγνωρίσεις. Εάν οι εν λόγω απογειώσεις και προσγειώσεις δεν έχουν εκτελεστεί εντός 21 ημερών, ο φορέας εκμετάλλευσης μεριμνά για την επανεκπαίδευση, το περιεχόμενο της οποίας περιγράφεται στο εγχειρίδιο πτητικής λειτουργίας·
                                       
                                    
                                          3.
                                       
                                       
                                          εκτελούν τις τέσσερις πρώτες απογειώσεις και προσγειώσεις των πτήσεων γραμμής στο αεροπλάνο υπό την επιτήρηση εκπαιδευτή ικανότητας τύπου αεροπλάνου TRI(Α) στην άλλη θέση χειριστή. Ο αριθμός των απογειώσεων και των προσγειώσεων επιτρέπεται να μειωθεί όταν στο υποχρεωτικό μέρος των δεδομένων καταλληλότητας λειτουργίας που καθορίζονται σύμφωνα με τον κανονισμό (ΕΕ) αριθ. 748/2012 ορίζονται αναγνωρίσεις.».
                                       
                                    
                        
            
                  6.
               
               
                  Στην παράγραφο ORO.CC.125, το στοιχείο β) αντικαθίσταται από το ακόλουθο κείμενο:
                  
                              «β)
                           
                           
                              Κατά την εκπόνηση των κύκλων μαθημάτων και των προγραμμάτων εκπαίδευσης για συγκεκριμένο τύπο αεροσκάφους και μετεκπαίδευσης από φορέα εκμετάλλευσης, ο φορέας εκμετάλλευσης συμπεριλαμβάνει, αν υπάρχουν, τα σχετικά στοιχεία που ορίζονται στο υποχρεωτικό μέρος των δεδομένων καταλληλότητας λειτουργίας τα οποία καθορίζονται σύμφωνα με τον κανονισμό (ΕΕ) αριθ. 748/2012.».
                           
                        
            
                  7.
               
               
                  Στην παράγραφο ORO.CC.130, το στοιχείο γ) αντικαθίσταται από το ακόλουθο κείμενο:
                  
                              «γ)
                           
                           
                              Κατά τον καθορισμό προγράμματος εκπαίδευσης διαφορών και του σχετικού προγράμματος για παραλλαγή τύπου αεροσκάφους που βρίσκεται ήδη σε πτητική λειτουργία, ο φορέας εκμετάλλευσης συμπεριλαμβάνει, αν υπάρχουν, τα σχετικά στοιχεία που ορίζονται στο υποχρεωτικό μέρος των δεδομένων καταλληλότητας λειτουργίας τα οποία καθορίζονται σύμφωνα με τον κανονισμό (ΕΕ) αριθ. 748/2012.».
                           
                        
            
                  8.
               
               
                  Στην παράγραφο ORO.CC.250 στοιχείο β), το σημείο 1 αντικαθίσταται από το ακόλουθο κείμενο:
                  
                              «1.
                           
                           
                              κάθε αεροσκάφος ως τύπο ή παραλλαγή, λαμβάνοντας υπόψη, εφόσον υπάρχουν, τα σχετικά στοιχεία που ορίζονται στο υποχρεωτικό μέρος των δεδομένων καταλληλότητας λειτουργίας τα οποία καθορίζονται σύμφωνα με τον κανονισμό (ΕΕ) αριθ. 748/2012, για τον σχετικό τύπο ή την παραλλαγή αεροσκάφους και».
                           
                        
            
   
      ΠΑΡΑΡΤΗΜΑ II
      Το παράρτημα V (ΜΕΡΟΣ SPA) του κανονισμού (ΕΕ) αριθ. 965/2012 τροποποιείται ως εξής:
      
                  1.
               
               
                  Στην παράγραφο SPA.GEN.105 στοιχείο β), το σημείο 2 αντικαθίσταται από το ακόλουθο κείμενο:
                  
                              «2.
                           
                           
                              δικαιολογητικά από τα οποία προκύπτει ότι λαμβάνονται υπόψη τα σχετικά στοιχεία που ορίζονται στο υποχρεωτικό μέρος των δεδομένων καταλληλότητας λειτουργίας τα οποία καθορίζονται σύμφωνα με τον κανονισμό (ΕΕ) αριθ. 748/2012.».
                           
                        
            
                  2.
               
               
                  Η παράγραφος SPA.GEN.120 αντικαθίσταται από το ακόλουθο κείμενο:
                  «SPA.GEN.120   Συνεχής ισχύς ειδικής έγκρισης
                  
                  Οι ειδικές εγκρίσεις εκδίδονται με διάρκεια αορίστου χρόνου και παραμένουν σε ισχύ εφόσον ο φορέας εκμετάλλευσης εξακολουθεί να συμμορφώνεται προς τις απαιτήσεις που συνδέονται με την ειδική έγκριση και λαμβάνοντας υπόψη τα σχετικά στοιχεία που ορίζονται στο υποχρεωτικό μέρος των δεδομένων καταλληλότητας λειτουργίας που καθορίζονται σύμφωνα με τον κανονισμό (ΕΕ) αριθ. 748/2012.».